KOMMISSIONENS FORORDNING (EF) Nr. 1424/2004
af 6. august 2004
om fastsættelse af de mængder bananer, der kan indføres til Fællesskabet under A/B- og C-toldkontingenterne i fjerde kvartal af 2004
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer (1), særlig artikel 20, og
ud fra følgende betragtninger:
(1)
Ved Kommissionens forordning (EF) nr. 896/2001 (2) er der fastsat gennemførelsesbestemmelser til Rådets forordning (EØF) nr. 404/93 for så vidt angår ordningen for indførsel af bananer til EF. Det er nødvendigt at fastsætte, hvilke mængder der kan indføres i sidste kvartal af 2004 som led i de A/B- og C-toldkontingenter, der er fastsat i artikel 18 i forordning (EØF) nr. 404/93.
(2)
De mængder, der kan indføres under A/B- og C-toldkontingenterne i fjerde kvartal af 2004, bør fastsættes under hensyn til dels de toldkontingenter, der blev fastsat i artikel 18 i forordning (EØF) nr. 404/93, dels de importlicenser, der blev udstedt for de første tre kvartaler af 2004. Bestemmelsen af disse mængder for de traditionelle importører stemmer dog midlertidigt overens med forskrifterne i artikel 1 i Kommissionens forordning (EF) nr. 2036/2003 af 19. november 2003 om fravigelse af forordning (EF) nr. 896/2001 for så vidt angår fastsættelsen af de justeringskoefficienter, der skal anvendes på hver traditionel importørs referencemængde i forbindelse med toldkontingenterne for import af bananer for 2004 (3).
(3)
Forordningen bør straks træde i kraft, da dens bestemmelser skal anvendes inden begyndelsen af perioden for indgivelse af licensansøgninger for fjerde kvartal af 2004.
(4)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for Bananer -
UDSTEDT FØLGENDE FORORDNING:
Artikel 1
1. For fjerde kvartal af 2004 er de mængder, der vil kunne indføres som led i ordningen med importtoldkontingenter for bananer, fastsat i bilaget.
2. For fjerde kvartal af 2004 må ansøgninger om importlicenser for A/B- og C-toldkontingenterne:
a)
der indgives af en traditionel importør, tilsammen ikke vedrøre en mængde, der er større end forskellen mellem den referencemængde, der er fastlagt i henhold til artikel 4 og 5 i forordning (EF) nr. 896/2001, og de samlede mængder på de importlicenser, som blev udstedt for de første tre kvartaler af 2004
b)
der indgives af en ikke-traditionel importør, tilsammen ikke vedrøre en mængde, der er større end forskellen mellem den årlige mængde, der er fastlagt og meddelt importøren i henhold til artikel 9, stk. 3, i forordning (EF) nr. 896/2001, og de samlede mængder på de importlicenser, som blev udstedt for de første tre kvartaler af 2004.
Ansøgningen om importlicens tages ikke i betragtning, hvis den ikke ledsages af en kopi af den eller de importlicenser, der blev udstedt til importøren for de tidligere kvartaler af 2004.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. august 2004.